alexandrainst/scandi-wiki huggingface dataset:
Þættir Aðþrengdra eiginkvenna

Aðþrengdar eiginkonur er bandarískur sjónvarpsþáttur sem var frumsýndur á ABC stöðinni þann 3. október 2004 í Bandaríkjunum. 

Aðþrengdar eiginkonur fylgist með lífum fjögurra kvenna - Susan (Teri Hatcher), Lynette (Felicity Huffman), Bree (Marica Cross) og Gabrielle (Eva Longoria) - með augum Mary Alice (Brenda Strong), látins nágranna og vinkonu.

Alls voru 180 þættir sýndir í átta þáttaröðum.

Yfirlit

Fyrsta þáttaröð: 2004–2005 

Fyrsta þáttaröðin fór í loftið 3. október 2004 (í Bandaríkjunum) og innihélt hún alls 23 þætti og einn auka þátt. Þátturinn byrjar með dularfullu sjálfsmorði Mary Alice Young á fallegum degi í úthverfunum, í götu sem heitir Bláregnsslóð. Mary Alice, sem talar yfir þættina eftir dauða sinn, átti fjórar vinkonur: Bree Van de Kamp, hina fullkomnu móður sem átti tvo unglinga og reynir að bjarga hjónabandinu sínu; Lynette Scavo, fjögurra barna móðirin og er eiginmaður hennar alltaf á ferðalögum; Susan Mayer, fráskilda móðirin sem leitar að ástinni og finnur hana hjá nýja nágrannanum, Mike Delfino, sem á sitt eigið leyndarmál; og Gabrielle Solis, snobbuðu fyrrverandi módeli sem heldur framhjá eiginmanninum sínum. Á meðan þær reyna að vera góðar eiginkonur og mæður reyna vinkonurnar fjórar að komast að því af hverju Mary Alice framdi sjálfsmorð. Þær uppgötva kúgunarbréf til Mary Alice í dótinu hennar og kasettu sem kastar fram raunverulega nafninu hennar, Angela, og skrýtin hegðun eiginmanns hennar fær þær til að kafa dýpra í mál vinkonu sinnar.

Neðanmálsgreinar

Heimildir 

Aðþrengdar eiginkonur
Kársnesskóli

Kársnesskóli er grunnskóli í vesturbæ Kópavogs sem tók fyrst til starfa 1957. Í honum gengdu börn skólaskyldu allt að 12 ára aldri þegar þau fóru svo í gagnfræðaskóla, iðulega Þinghólsskóla (stofnaður 1969). Þann 1. ágúst 2001 voru skólarnir tveir sameinaðir undir nafni Kársnesskóla.

Skólinn er til húsa við Skólagerði (gamli Kársnesskóli) og við Kópavogsbraut (gamli Þinghólsskóli). Nemendur skólans eru um 500.

Skólar í Kópavogi
Íslenskir grunnskólar
Stofnað 1957
Stofnað 2001
Digranesskóli

Digranesskóli er grunnskóli í Kópavogi sem var stofnaður 1964.

Skólar í Kópavogi
Íslenskir grunnskólar
Kópavogsskóli

Kópavogsskóli er grunnskóli við miðbæ Kópavogs sem tók fyrst til starfa 12. janúar 1949. Hann er elsti grunnskóli bæjarins og gengdi skólahúsið fyrst um sinn hlutverki skrifstofu, guðshúss og félagsheimilis ásamt fleiru.

Skólastjórar 
 Guðmundur Eggertsson
 Frímann Jónasson
 Magnús Bæringur Kristinsson
 Óli Kr. Jónsson
 Ólafur Guðmundsson
 Guðmundur Ó. Ásmundsson

Skólar í Kópavogi
Íslenskir grunnskólar
Þinghólsskóli

Þinghólsskóli var gagnfræðaskóli í vesturbæ Kópavogs sem tók fyrst til starfa 1. október 1969 að Kópavogsbraut 58. Fyrsta árið nefndist skólinn Gagnfræðaskóli Vesturbæjar í Kópavogi. Flutt var í fyrsta hluta nýs húsnæðis í Vallargerði 20. febrúar 1971, fram að þeim tíma starfaði skólinn á þremur stöðum í Vesturbænum og svo langt var á milli kennslustaða að aka varð með kennara á milli þeirra í frímínútunum.

Þann 1. ágúst 2001 var skólinn sameinaður Kársnesskóla undir nafni Kársnesskóla.

Skólastjórar 
 Guðmundur Hansen 1969-1977
 Einar Bollason 1977-1978
 Guðmundur Hansen 1978-1984
 Guðmundur Oddsson 1984-2001

Heimild 
 

Skólar í Kópavogi
Aflagðir skólar á Íslandi
Lánasjóður íslenskra námsmanna

Lánasjóður íslenskra námsmanna (LÍN) er sjóður sem er ætlað að gefa íslenskum námsmönnum tækifæri til náms án tillits til efnahags. Sjóðurinn veitir lán til háskólanáms á Íslandi og við erlenda skóla sem gera sambærilegar kröfur til undirbúningsmenntunar og gerðar eru til háskólanáms á Íslandi. Lánasjóðnum er einnig heimilt að veita öðrum námsmönnum námslán stundi þeir lánshæft sérnám.

Tenglar 
 Heimasíða sjóðsins
 Illugi segist vilja leiðrétta námslán 

Opinberar stofnanir
Flateyjarskagi

Flateyjarskagi, einnig þekktur sem Gjögraskagi eða Flateyjardalsskagi er skaginn sem liggur á milli Eyjafjarðar og Skjálfandaflóa. Grenivík er innarlega á skaganum vestanverðum, en utan hennar og nærliggjandi býla er skaginn allur í eyði. Fram á miðja tuttugustu öld var byggð á skaganum í Fjörðum, á Flateyjardal og Látraströnd, auk Keflavíkur, eins afskekktasta bæjar landsins.

Skaginn var lengst af nafnlaus en í upphafi 21. aldar fór mönnum að þykja þörf á nafni en ekki náðist samkomulag um hvert það skyldi vera. Skaginn skiptist á milli Grýtubakkahrepps, sem nú er í Eyjafjarðarsýslu, og Þingeyjarsveitar og var kosið um nöfn í báðum sveitarfélögum árið 2010. Íbúar Grýtubakkahrepps kusu nafnið Gjögraskagi með yfirgnæfandi meirihluta atkvæða en í Þingeyjasveit hlaut nafnið Flateyjarskagi langflest atkvæði. Þá var ákveðið að leita álits Örnefnanefndar, sem mælti með nafninu Flateyjarskagi, en fram hefur komið að íbúar Grýtubakkahrepps sætta sig illa við það og er líklegast að bæði heitin verði áfram notuð um skagann.

Tenglar 
 „Örnefnanefnd mælir með heitinu Flateyjarskagi“. Af síðu Atvinnuþróunarfélags Þingeyinga, skoðað 19. júlí 2011.

Eyjafjarðarsýsla
Suður-Þingeyjarsýsla
Örnefni í Suður-Þingeyjarsýslu
Effendi

Effendi  (arabíska: أفندي Afandī; persneska: آفندی ) er hefðartitill hjá Tyrkjum álíka og lávarður eða herra og er nokkurskonar ávarpsnafn heldri manna og lærðra manna sem ekki hafa nafnbæturnar Pasha eða Bey.

Tilvísanir
Ásbjörn Óttarsson

Ásbjörn Óttarsson (fæddur 16. nóvember 1962) er fyrrverandi alþingismaður Sjálfstæðisflokksins í Norðvesturkjördæmi og forseti bæjarstjórnar Snæfellsbæjar.

Menntun
Ásbjörn lauk skipstjórnarprófi frá Stýrimannaskólanum í Reykjavík árið 1983.

Samningur um vatnsréttindi
Ásbjörn samþykkti sem forseti bæjarstjórnar Snæfellsnesbæjar samning við fyrirtækið Iceland Glacier Products sem felur í sér að fyrirtækið eigi einkarétt á vatni sem kemur úr lindum undir Snæfellsjökli.  Umrætt fyrirtæki er skráð á Íslandi en tengt félagsneti í Lúxemborg og Cayman eyjum í gegnum Sextant Capital Management Incorporated í Kanada. Vakti samningurinn nokkra athygli, en Sextant Capital Management Incorporated og forsvarsmaður þess, Hollendingurinn Otto Spork, höfðu þegar samningurinn var gerður verið til rannsóknar hjá kanadíska fjármálaeftirlitinu vegna gruns um stórfellt fjármálamisferli.  Í Kanada rak Spork Sextant Stategic Opportunities Hedge Fund, vogunarsjóð sem yfirvöld gruna um græsku. Um 230 fjárfestar töldu sig svikna, voru eignir Sextant frystar í desember 2008 og skipaði kanadíska verðbréfaeftirlitið í kjölfarið skiptastjóra yfir sjóðinn.

Sjálfur taldi Ásbjörn ekkert athugavert við að gera samning við fyrirtæki Spork til 95 ára, félagið verði að hafa sínar tryggingar enda fjárfestinginn mikil.

Ólöglegar arðgreiðslur
Ásbjörn er framkvæmdastjóri útgerðarfyrirtækisins Nesvers hf. og eini stjórnarmaður. Hinn 20. janúar 2010 upplýsti DV að Ásbjörn hefði greitt sér arð úr fyrirtæki sínu þrátt fyrir að það hefði skilað tapi á liðnu rekstrarári. Árið 2007 greiddi hann sér og sínum 20 milljónir króna í arð vegna rekstrarársins 2006, þrátt fyrir að á því ári hafi verið tap á rekstri fyrirtækisins. 

Slíkt er brot á lögum um hlutafélög nr. 2/1995, þar sem segir í 99. gr.: "Einungis er heimilt að úthluta sem arði hagnaði samkvæmt samþykktum ársreikningi síðasta reikningsárs, yfirfærðum hagnaði frá fyrri árum og frjálsum sjóðum eftir að dregið hefur verið frá tap sem ekki hefur verið jafnað og það fé sem samkvæmt lögum eða félagssamþykktum skal lagt í varasjóð eða til annarra þarfa."

Þegar upp komst um Ásbjörn endurgreiddi hann féð og í viðtali við Kastljósið 26. janúar það ár svaraði Ásbjörn fullyrðingu spyrilsins Helga Seljan um að hann hefði brotið lögin svo: „ég gerði það ekki viljandi.“ 

Naut Ásbjörn fulls stuðnings forystu Sjálfstæðisflokksins og sagði Bjarni Benediktsson, formaður Sjálfstæðisflokksins, hinn 27. janúar 2010: "Hann hefur játað á sig mistök og gert það sem hann getur til að bæta fyrir það sem var í ólagi. Þar með finnst mér að þetta eigi ekki að hafa áhrif á hans stöðu sem þingmanns eða vegna þeirra trúnaðarstarfa sem hann gegnir."

Tilvísanir

Tenglar 
 asbjornottarsson.is/
 Endurgreiddi arðgreiðslu; af Vísi.is 2010
 Bjarni Ben um Ásbjörn: Á ekki að hafa áhrif þótt hann hafi játað lögbrot. Hefur bætt fyrir það; af Eyjunni.is 27.1 2010 
 Ásbjörn hvattur til að víkja úr sannleiksnefnd Alþingis. Verður rætt í nefndinni; af Eyjunni.is 28.1 2010 

Fyrrum Alþingismenn
Þingmenn Sjálfstæðisflokksins
Íslenskir útgerðarmenn
Hótel Valhöll

Hótel Valhöll var gistihús á Þingvöllum sem  upphaflega var reist árið 1898 við svonefnda Kastala, sem eru hólar niður af gamla veginum sem liggur úr Almannagjá. Veturinn  1928-1929 var húsið hlutað sundur og dregið á sleðum vestur yfir Öxará í tilefni af Alþingishátíðinni 1930. Í áranna rás var byggt við hótelið og það endurbætt. Hótelið stóð gegnt Þingvallakirkju og Þingvallabænum. Það brann til kaldra kola þann 10. júlí 2009. 

Hið upphaflega hótel Valhöll teiknaði Sigfús Eymundsson bóksali og var það reist við Kastala. Tvisvar var byggt við húsið á þeim stað og einnig voru reist tvö minni hús til viðbótar í grendinni tengd því. Í upphafi þriðja áratugar 20. aldar var byrjað að ræða um að færa hótelið, enda þótti hótelið ekki augnayndi þar sem það stóð og auk þess mjög „illa byggt“, „óvandað í alla staði“ og „svefnherbergin flest óboðleg til gistingar þeim sem góðum húsum eru vanir“, að áliti Þingvallanefndar árið 1925. Árið 1930 var hótelið svo endurreist gegnt Þingvallakirkju og Þingvallabæ.

Tenglar 
 Heimasíða Hótel Valhallar 
 Saga Hótels Valhallar löng; af Mbl.is
 Deilt um eignarhald og 100 ára lóðarréttindi; grein í Morgunblaðinu 2000
 Valhöll rústir einar eftir stórbrunann; af Vísi.is

Þingvellir
Hótel á Íslandi
Lokhljóð

Lokhljóð er samhljóð sem myndast við að það lokast fyrir útstreymi loftsins um munninn og hálsinn svo að alls ekkert loft flæðir út. Það getur annaðhvort verið tungan eða kokið sem lokar fyrir. Lokhljóð eru í andstæðu við nefhljóð, þar sem lokað er fyrir munnholinu en loftið flæðir enn út í gegnum nasirnar.

Flokkun 

Lokhljóð
Samhljóð
BMW

BMW (skammstöfun fyrir Bayerische Motoren Werke AG) er þýskur bílaframleiðandi. Fyrirtækið var stofnað árið 1916. Höfuðstöðvar þess eru í München í Þýskalandi.

Saga fyrirtækisins 
Upphaflega framleiddi BMW flugvélahreyfla en var fyrirskipað að hætta framleiðslu þeirra eftir fyrri heimsstyrjöldina samkvæmt Versalasamningnum. Árið 1923 tók fyrirtækið að framleiða vélhjól þegar banninu var smátt og smátt aflétt og bifreiðar um 1928-1929.

Hringlaga vörumerki BMW táknar hreyfingu flugvélahreyfils, hvíta spaða sem kljúfa bláan himininn. Þessa útskýringu kom BMW þó ekki með fyrr en árið 1929, tólf árum eftir hönnun þess. Merkið var þróað út frá merki Rapp Motorenwerke, fyrirtækisins sem BMW óx út frá, en hugmyndin var upprunalega fengin frá fána Bæjaralands.

Þegar hergagnaframleiðsla Þjóðverja hófst aftur á fjórða áratugi 20. aldar fór fyrirtækið að framleiða hreyfla fyrir þýska flugherinn (Luftwaffe). Á stríðsárunum framleiddi BMW yfir 30 þúsund hreyfla og voru sumir þeirra byltingakenndir.

Eftir stríðið tók að syrta í álinn hjá fyrirtækinu og árið 1959 var alvarlega íhugað að leggja starfsemina niður. Þó var ákveðið að halda henni áfram og leggja aukna áherslu á bifreiðasmíði. Keypt var leyfi á framleiðslu ítalska smábílsins Iso Isetta og í hann sett breytt útgáfa af BMW-bifhjólavél. Með þessu hlaust nægur hagnaður til að halda fyrirtækinu á floti og komast á skrið aftur. Frá árinu 1959 hefur fjölskylda sem ber nafnið Quandt átt 46% hlut í fyrirtækinu en afgangurinn er í eigu almennra hluthafa.

Tilvísanir

Tenglar 
 BMW Ísland 
 bmwkraftur.is – íslenskur klúbbur fyrir BMW-áhugamenn.
 Getið þið sagt mér sögu BMW og hversu margar BMW-tegundir eru til? á Vísindavefnum.
Gjögur (S-Þingeyjarsýslu)

Gjögur, Gjögrar eða Gjögurfjall er ysta fjall á Flateyjarskaga, 721 m á hæð.  Fram úr fjallinu gengur lítið nes sem kallast Gjögurtá og markar það mynni Eyjafjarðar austan megin. Austan fjallsins er Keflavík, en sunnan þess eru Látrar. Gjögurfjall er einnig nyrsta fjall Látrafjalla, en svo nefnist fjallgarðurinn upp af Látraströnd allt inn að Kaldbak fyrir ofan Grenivík.

Eyjafjörður
Fjöll á Íslandi
Læragjá

Læragjá var nafn sem var notað um breiðasta og dýpsta hluta lækjarins í Nauthólsvík þar sem fólk baðaði sig, sérstaklega eftir að skemmtistöðum var lokað. Margir böðuðu sig þar naktir og fékk staðurinn nafn af því. Vatnið var yfirfallsvatn úr heitavatnstönkunum uppi á Öskjuhlíð og var affall sem seytlaði í lækinn úr framræsluskurði með hlíðinni. Þar sem menn böðuðu sig var hlaðið dálítið baðsvæði með höggnu grjóti. Löngum fór orð af gjálífi í læknum, og auk þess voru drukknir menn oft nærri drukknaðir í honum, og sökum þessa beindi borgarstjórn því til hitaveitustjóra hvort framkvæmanlegt væri að loka fyrir rennsli í lækinn að næturlagi. Hætt var að láta heitt vatn renna að næturlagi í Læragjá um 1980. Um líkt leyti komu upp hugmyndir um að breyta svæðinu þar í kring í hitabelti undir þaki. Af því varð þó aldrei.

Lækurinn gekk einnig undir ýmsum öðrum heitum, svo sem: Volga, Beruvík, Læralind, Dóná og Rasslind, en var oftast nefndur Læragjá.

Í kvikmyndum
Lærugjá kemur við sögu í kvikmyndinni Löggulíf þar sem Þór og Daníel rekast á útlending sem stóð nakinn í læknum og hafði týnt fötunum sínum.

Tilvísanir

Tenglar 
 Menn nær drukknaðir, slagsmál tíð og ástarlíf með áhorfendum; grein í Morgunblaðinu 1978
 Lækurinn aldrei framar baðstaður?; grein í DV 1983

Nauthólsvík
Saga Reykjavíkur
Nauthólsvík

Nauthólsvík er lítil vík norðan megin í Fossvogi suðvestanmegin við Öskjuhlíð. Víkin heitir eftir kotinu Nauthól sem stóð þar við rætur Öskjuhlíðar í landi Skildinganess. Í Nauthólsvík er skeljasandur og þar hefur verið vinsælt útivistarsvæði frá því eftir Síðari heimsstyrjöld þegar Reykjavíkurborg eignaðist landið. Áður hafði breski herinn tekið landið eignarnámi fyrir Reykjavíkurflugvöll og byggingar honum tengdar. Í Nauthólsvík var braggabyggð í stríðinu og hótel fyrir flugvallarfarþega.

Í Nauthólsvík var áður fyrr vinsælt að stunda sjóböð en það lagðist af þegar mælingar leiddu í ljós mikla mengun vegna klóaks sem leitt var út í Fossvoginn. Slíkri losun var hætt á ofanverðri 20. öld og árið 2000 var Ylströndin opnuð í Nauthólsvík, lokuð, grunn vík þar sem heitt vatn er leitt út í sjóinn. 

Í Nauthólsvík er vinsælt að stunda alls kyns vatnaíþróttir, svo sem sjósund, kajakróður, kænusiglingar, seglbrettasiglingar og kappróður. Siglingafélag ÍTR, Siglunes, Siglingafélag Reykjavíkur, Brokey og Sportkafarafélag Íslands eru þar með aðstöðu, en auk þeirra er fjöldi íþrótta- og áhugamannafélaga með aðstöðu í og við Nauthólsvík.

Saga
Árið 1932 falaðist Íþróttasamband Íslands eftir lóð í Nauthólsvík til að gera þar sundskála og íþróttavelli. Árið 1936 var þar skipulagt íþróttasvæði með stórum íþróttaleikvangi, átta knattspyrnuvöllum og níu tennisvöllum. Kappróðradeild Ármanns hóf þá að reisa þar hús yfir tvo innróna kappróðrabáta sem félagið átti og hafist var handa við að gera skeiðvöll fyrir kappreiðar. Framkvæmdir við svæðið lögðust hins vegar alveg af þegar breska setuliðið á Íslandi tók það undir braggabyggð í tengslum við Reykjavíkurflugvöll. Á styrjaldarárunum var því farið að horfa til Laugardals sem framtíðarsvæðis fyrir íþróttaiðkun í Reykjavík.

Eftir styrjöldina var róðradeild Ármanns starfrækt í Nauthólsvík. Síðar bættist við bátaskýli Róðrarfélags Reykjavíkur. Siglunes, siglinga- og róðraklúbbur æskulýðsráða Reykjavíkur og Kópavogs, var stofnaður árið 1962 og vorið 1967 keypti klúbburinn síðarnefnda bátaskýlið sem þá átti að rífa og hóf þar starfsemi. Á 8. áratugnum var skýlið stækkað mikið og steyptur rampur frá húsinu að sjó. 

Frá 1971 til 1983 voru hátíðahöld á sjómannadaginn haldin í Nauthólsvík, en 1984 var dagskráin flutt yfir í Reykjavíkurhöfn.

Tengt efni

 Læragjá

Landafræði Reykjavíkur
Íþróttabandalag Reykjavíkur

Íþróttabandalag Reykjavíkur (skammstafað ÍBR) er bandalag íþróttafélaganna í Reykjavík. Það var stofnað 31. ágúst árið 1944, en áður hafði Íþróttasamband Reykjavíkur starfað í bænum. Aðildarfélög ÍBR eru 66 talsins. Bandalagið veitir ýmsa styrki og viðurkenningar til aðildarfélaga og er tengiliður þeirra við Reykjavíkurborg. Félagið er aðili að Íþrótta- og Ólympíusambandi Íslands (ÍSÍ).

Tenglar 
 Heimasíða ÍBR
Reykingabann

Reykingabann er bann við reykingum á opinberum stöðum og vinnustöðum. Reykingar eru bannaðar í mörgum löndum á opinberum stöðum eins og veitingahúsum og börum, einnig í almenningssamgöngutækjum eins og strætisvögnum og flugvélum. 

Takmark reykingabanns er að koma í veg fyrir áhrif óbeinna reykinga sem eru taldar stuðla að  hjartasjúkdómum, krabbameinum,  lungnaþembu og fleiri sjúkdómum. Reykingabönn geta líka dregið úr eldhættu og sprengihættu þar sem sprengiefni eru handleikin, aukið hreinlæti þar sem matur er búinn til, dregið úr magni rusls, minnkað orkunotkun loftræstikerfa og stuðlað að því að reykingamenn hætti reykingum.

Reykingabann á opinberum stöðum á Íslandi gekk í gildi árið 2007.

Heilbrigði
Bar

Bar getur einnig átt við um mælieiningu þrýstings.
Bar eða krá er veitinga- og skemmtistaður, þar sem er hægt að kaupa og neyta áfengra drykkja, t.d. bjórs, víns og hanastéla. Þar má gjarnan finna barstóla og skenk, en við hann situr fólk gjarnan við drykkjuna. Sumar krár bjóða einnig upp á skemmtanir eins og t.d. tónlist eða stuttar leiksýningar.

Nöfn 
Á íslensku eru til mörg nöfn sem merkja bar. Bar og krá er nokkurnveginn það sama, en orð eins og knæpa og búlla eru lituð af viðhorfi þess sem þau notar til staðarins (sömuleiðis brennivínshola og danska slettan rekstrasjón). Drykkjustofa og drukkstofa eru gömul heiti yfir bar eða krá. Enska slettan pöbb er meira haft um enska eða írskar krár, hvar sem þær eru að finna í heiminum, en hér á Íslandi er orðið einnig haft um krár almennt (sbr. Ég fór á pöbbarölt í gær). Á ensku er tavern viss tegund af krá þar sem boðið er upp á mat. Á íslensku nefnist slíkt hús öldurhús eða tavernishús. Öldurhús er þó einnig haft um krár almennt. Svo eru það orð eins og skytningur og skytningsstofa og vínstúka. Skytningur er gamalt íslenskt orð og þannig þýtt í Orðabók Eddu: drykkjusamkoma eða drykkjustofa þar sem hver galt fyrir það sem hann drakk. Skytningsstofa er samheiti en þó aðeins haft um drykkjustofuna sjálfa. Vínstúka er annað heiti yfir vínbar, þ.e. stað þar sem meiri áherslu er lagt á vín en t.d. sterkt vín eða bjór. 

Krár
Veitingahús
Boston Red Sox

Boston Red Sox er bandarískt hafnaboltalið frá Boston, Massachusetts. Liðið leikur í austurriðli Ameríkudeildar MLB. Fenway Park hefur verið heimavöllur liðsins frá árinu 1912.

Liðið var stofnað árið 1901 sem eitt af átta liðum Ameríkudeildarinnar. Liðið hafði yfirburði í þessari nýstofnuðu deild og varð fyrst liða til að vinna World Series árið 1903. Eftir World Series keppnina árið 1918 var fimmti titillinn í höfn en þá tók við lengsta tímabil sem nokkurt lið í MLB hefur verið án meistaratitils. Endir þessa taptímabils var markaður árið 2004 þegar liðið vann sinn sjötta World Series titil. Sjöundi og nýjasti meistaratitill liðsins var unninn árið 2007.

Bandarísk hafnaboltafélög
Íþróttafélög frá Boston
Melges 24

Melges 24 er 24 feta (7,3 metra) langur opinn kjölbátur sem er oftast notaður sem kappsiglingabátur með tveggja til fimm manna áhöfn. Hann var hannaður af bandaríska fyrirtækinu Reichel/Pugh árið 1992 og er framleiddur af Melges Performance Sailboats. 

Báturinn er með fokku og bermúdasegl og er búinn gennaker sem er festur á laust bugspjót að framan. Samanlagður seglaflötur er 1000 ferfet (um 93 fermetrar).

Seglskútugerðir
H-bátur

H-bátur (H-ið stendur fyrir grísku heimilisgyðjuna Hestíu) er 27 feta (8,3 metra) langur kjölbátur hannaður af finnska skútuhönnuðinum Hans Groop árið 1967. Hugmyndin var að hanna bát sem gæti tekið við af hinum geysivinsæla Nordisk Folkbåt sem bæði kappsiglingaskúta og skemmtisiglingaskúta. Nokkrum árum síðar gerði danski bátasmiðurinn Paul Elvstrøm breytingar á gerðinni sem gerðu H-bátinn að betri kappsiglingabát. 

H-báturinn er með 750 kg kjöl úr járni. Heildarþyngd skrokksins er eitt og hálft tonn. Í káetu er svefnpláss fyrir 3-4. 

H-bátur er ein vinsælasta einsleita kjölbátagerðin í Evrópu. Hann er einkum algengur á Norðurlöndunum og á meginlandinu.

Seglskútugerðir
New York Yankees

New York Yankees er hafnaboltalið frá Bronx í New York-borg. Liðið leikur í austurriðli Ameríkudeildar MLB. Heimaleikvangur liðsins heitir Yankee Stadium. Sá völlur var tekinn í notkun árið 2009 sem arftaki eldri leikvangs sem bar sama nafn. Eigandi og formaður er Jason Wong. Liðið er sigursælasta lið MLB-deildarinnar með 27 World Series-titla að baki og 40 Ameríkudeildarsigra.

Bandarísk hafnaboltafélög
Íþróttafélög frá New York
Hraunkúla

Hraunkúla (einnig þekkt undir nafninu eldfjallaegg og hraunbomba) eru egglaga kvikumolar, sem myndast við eldgos. Hraunkúlur verða til þegar kvika með molum úr föstu efni (svokallaðir hnyðlingar) tætist í sundur í sprengingu, til dæmis ef vatn í hæfilegu magni kemst að henni. Sprengjuögnunum má einna helst líkja við högl úr haglabyssu. Umhverfis molana er kvikuhjúpur. Þessi hjúpur verður að egglaga kúlu er molinn þeytist áfram í fluginu. Hraunkúlur úr Vestmannaeyjagosinu árið 1973 kveiktu í mörgum húsum og særðu björgunarmenn.

Heimildir
 

Eldfjallafræði
Hesteyrarfjörður

Hesteyrarfjörður er ystur Jökulfjarða við norðanvert Ísafjarðardjúp. Í honum stendur þorpið Hesteyri sem fór í eyði um miðja 20. öld og þar fyrir innan er Hvalstöðin að Stekkeyri sem einnig er í eyði.

Vestfirðir
Firðir á Íslandi
Ísafjarðardjúp
Bar (þrýstingur)

Bar er mælieining fyrir þrýsting. 1 bar er skilgreint sem 100.000 pasköl þ.e er skilgreint sem 100kPa(kílóPascal). Það er lítið eitt minna en 1 loftþyngd, sem er skilgreind sem 101325 pasköl. Loftþrýstingur er oft gefinn upp í millibörum (mb) en 1 mb er einn þúsundasti úr bari. Þannig er 1 mb jafnt og 1 hektópaskal (100 paskal), sem er sú eining sem nú er miðað við víðast hvar þegar loftþrýstingur er mældur.

Mælieiningar
Búrfellshyrna

Búrfellshyrna er fjall í innanverðum Svarfaðardal. Hún er gerð úr basaltlögum sem eru tæplega 10 milljón ára gömul og nær 1.091 meters hæð á hæsta tindi. Neðan undir fjallinu eru bæirnir Búrfell og Hæringsstaðir. Sitt hvorum megin við það eru stuttir afdalir, Búrfellsdalur og Grýtudalur. Í Búrfellsdal er Búrfellsjökull, lítill daljökull sem vakið hefur athygli jöklafræðinga því hann hleypur fram á nokkurra áratuga fresti og er því svokallaður hlaupjökull.

Dalvíkurbyggð
Svarfaðardalur
Fjöll á Íslandi
Suðursveit

Suðursveit er sveit í Austur-Skaftafellssýslu. Hún nær frá Heinabergsvötnum vestri og vestur fyrir Nýgræður allangt fyrir vestan Jökulsá á Breiðamerkursandi. Sveitin er um 50 km frá austur- til vesturmarka.

Suðursveit var frá miðri 18. öld sérstakt hreppsfélag – Borgarhafnarhreppur. 

Suðursveit skiptist í fjögur byggðahverfi.  Austasta hverfið var kallað Mörk og þar voru bæirnir Skálafell, Sævarhólar, Smyrlabjörg, Uppsalir og Hreggsgerði. Næsta bæjarhverfi var Borgarhöfn og síðan Miðþorp en þar eru Kálfafellsstaður, Brunnar, Brunnavellir, Jaðar, Leiti og Kálfafell. Vestasta bæjarhverfið frá Steinasandi til Breiðamerkursands var áður fyrr Fellshverfi en nú Sunnansandabæir en þar eru bæirnir Steinar (seinna Sléttaleiti), Breiðabólstaður, Gerði, Hali, Reynivellir og Fell.

Þórbergur Þórðarson fæddist á Hala í Suðursveit. Jón Eiríksson konferensráð fæddist á Skálafelli 1728.

Heimild 
 Byggðasaga Austur-Skaftafellssýslu II.bindi bls. 131-132, Bókaútgáfa Guðjónsó, 1972

Austur-Skaftafellssýsla
Suðursveit
Steinasandur

Steinasandur er sléttlendi milli Kálfafells og Steinafjalls í Austur-Skaftafellssýslu. Hann er um 25 km² að stærð. Um Steinasand falla Steinavötn.

Um 1960 var farið að rækta sandana og sáð í Steinasand, Breiðamerkursand og Kolgrímusand.

Heimild 
 Byggðasaga Austur-Skaftafellssýslu II.bindi bls. 132-133, Bókaútgáfa Guðjónsó, 1972

Austur-Skaftafellssýsla
Smyrlabjörg

Smyrlabjörg er jörð í Suðursveit í Austur-Skaftafellssýslu. Smyrlabjörg voru kóngsjörð og var jarðardýrleiki tólf hundruð. Þegar kóngsjarðirnar í Austur-Skaftafellssýslu voru seldar 1836 þá voru Smyrlabjörg seld á 602 ríkisdali með tveimur kúgildum. 

Austur-Skaftafellssýsla